Inforádió - Belföld - Már csak egy döntés, és Tarlós lesz Demszky kihívója
Már csak egy döntés, és Tarlós lesz Demszky kihívója
2006.06.23. 14:57
Elfogadta Tarlós István III. kerületi független polgármester feltételeit a Fidesz elnöksége - közölte az ellenzéki párt szóvivője.
Szijjártó Péter azt mondta: a főpolgármester-jelöltségért azt kérik Tarlós Istvántól, hogy tegye korrupciómentessé a fővárosi önkormányzat működését, és alakítson ki világos közgyűlési, hivatali, döntéshozatali eljárásokat.
A III. kerületi polgármester korábban az InfoRádióban azt mondta: a többi között arra kérte Orbán Viktort, a Fidesz elnökét, hogy támogassa a fővárosi uniós pályázatokat, a 4-es metró megépítését és a panelprogramot.
Tarlós István arról is beszélt, hogy, ha a Fidesz őt indítaná a párt jelöltjeként a főpolgármester-választáson, akkor a közterületen élő hajléktalanok, valamint a város tisztasága érdekében tenne elsősorban lépéseket.
Közölte: megválasztása esetén függetlenként vezetné Budapestet, és egy baloldali politikust, például Molnár Gyulát, az MSZP budapesti listavezetőjét is el tudna képzelni a főpolgármester-helyettesi poszton.